Γκόραν Βλάοβιτς

Ο Γκόραν Βλάοβιτς (Goran Vlaović) είναι Κροάτης πρώην διεθνής ποδοσφαιριστής γεννημένος στη Νόβα Γκαρντίσκα στις 7 Αυγούστου του 1972.

 Καριέρα 
Ξεκίνησε την καριέρα του το 1989 από την ΝΚ Όσιγιεκ και το 1992 μεταγράφηκε στη Κροάσια Ζάγκρεμπ. Αναδείχθηκε 2 φορές Πρώτος σκόρερ του Κροατικού Πρωταθλήματος το 1993 και το 1994 και το 1993 ψηφίστηκε ως ο Κορυφαίος ποδοσφαιριστής του Κροατικού Πρωταθλήματος. Κατέκτησε το Πρωτάθλημα το 1993 και το Κύπελλο το 1994 με τον ίδιο να είναι ο πρώτος σκόρερ της διοργάνωσης.

Οι εμφανίσεις του με την Κροάσια Ζάγκρεμπ του έδωσαν την ευκαιρία να μεταγραφεί στο Καμπιονάτο και την Πάδοβα όπου αγωνίστηκε από το 1994 έως το 1996. Συμμετείχε στο Euro 1996 και έδωσε τη νίκη στον αγώνα με την Τουρκία με την Κροατία να φτάνει στα προημιτελικά της διοργάνωσης. Το ίδιο έτος κατέκτησε με την Κροατία το διεθνές τουρνουά 1996 King Hassan II International Cup Tournament με το ίδιο να αναδεικνύεται πρώτος σκόρερ της διοργάνωσης.

Το 1996 αποκτήθηκε από τη Βαλένθια και με την οποία αγωνίστηκε έως το 2000. Το 1998 υπήρξε μέλος της Εθνικής Κροατίας στο Μουντιάλ της Γαλλίας όπου η Κροατία κατέκτησε την 3η θέση. Σημείωσε γκολ στο νικηφόρο προημιτελικό εναντίον της Γερμανίας. Τιμήθηκε από τη χώρα του με το ετήσιο βραβείο Φράνιο Μπουσάρ μαζί με όλη την εθνική ομάδα.

Με τη Βαλένθια κατέκτησε το Κύπελλο Ιντερτότο το 1998 και το Κύπελλο Ισπανίας το ίδιο έτος. Το 1999 κατέκτησε το Σούπερ Καπ Ισπανίας και το 2000 υπήρξε μέλος της ομάδας της Βαλένθια που έφτασε έως τον τελικό του Τσάμπιονς Λιγκ.

Το 2000 μεταγράφηκε στον Παναθηναϊκό και κατά τη διάρκεια της τετραετούς παρουσίας του σημείωσε 29 γκολ σε 64 συμμετοχές στο πρωτάθλημα, επίδοση που τον κατέταξε τότε στην 4η θέση της λίστας με τους Κορυφαίους Ξένους Σκόρερ της ιστορίας του Παναθηναϊκού. Στις 20 Οκτωβρίου του 2001, στο γήπεδο της Λεωφόρου Αλεξάνδρας, πέτυχε τα 5 από τα συνολικά 8 της νίκης του Παναθηναϊκού επί της Παναχαϊκής. Στην ιστορία του Παναθηναϊκού μόνο ο Κριστόφ Βαζέχα είχε καταφέρει να σημειώσει 5 γκολ σε έναν αγώνα και το επανέλαβε ο Μάρκους Μπεργκ πολλά χρόνια αργότερα.
Το γκολ του, με το πανέξυπνο φάουλ που είχε εκτελέσει, ανοίγοντας το σκορ υπέρ του Παναθηναϊκού μέσα στην έδρα της Σάλκε το 2001 αλλά και εκείνο απέναντι στη Μαγιόρκα άνοιξαν το δρόμο για την πρόκριση και την πορεία του Παναθηναϊκού έως τα προημιτελικά του Τσάμπιονς Λιγκ της περιόδου 2001-02. Με σέντρα ακριβείας του μετά από εκτέλεση φάουλ ο ΓΙάννης Γκούμας σημείωσε το γκολ που έδωσε την πρόκριση στον Παναθηναϊκό για τα προημιτελικά του Τσάμπιονς Λιγκ. Θα μπορούσε να είχε δώσει την πρόκριση στα ημιτελικά της διοργάνωσης του Τσάμπιονς Λιγκ 2002 εάν ευστοχούσε σε μεγάλη ευκαιρία στα τελευταία λεπτά προημιτελικού απέναντι στη Μπαρτσελόνα.

Το 2002 συμμετείχε με την Εθνική Κροατίας στο Μουντιάλ της Κορέας - Ιαπωνίας. Ολοκλήρωσε την καριέρα του κατακτώντας με τον Παναθηναϊκό το Πρωτάθλημα και το Κύπελλο Ελλάδας, το 2004.

 Τίτλοι - Διακρίσεις 
 Πρωτάθλημα Κροατίας: 1993
 Κύπελλο Κροατίας: 1994
 Κύπελλο Ιντερτότο: 1998
 Κύπελλο Ισπανίας: 1998
 Σούπερ Καπ Ισπανίας: 1999
 Τελικός Τσάμπιονς Λιγκ: 2000
 Πρωτάθλημα Ελλάδας: 2004
 Κύπελλο Ελλάδας: 2004
 Διεθνές τουρνουά 1996 King Hassan II International Cup Tournament: 1996
 Κορυφαίος Ποδοσφαιριστής του Κροατικού Πρωταθλήματος: 1993
 Πρώτος Σκόρερ Κροατικού Πρωταθλήματος: 1993, 1994
 Πρώτος Σκόρερ Κροατικού Κυπέλλου: 1993
 Αθλητικό Βραβείο Franjo Bučar: 1998

 Εξωτερικές σύνδεσμοι 




Κατηγορία:Κροάτες ποδοσφαιριστές
Κατηγορία:Ποδοσφαιριστές Παναθηναϊκού
Κατηγορία:Επιθετικοί ποδοσφαιριστές
Κατηγορία:Ποδοσφαιριστές ΝΚ Όσιγιεκ
Κατηγορία:Ποδοσφαιριστές Ντιναμό Ζάγκρεμπ
Κατηγορία:Ποδοσφαιριστές Κάλτσιο Πάντοβα
Κατηγορία:Ποδοσφαιριστές Βαλένθια ΚΦ
Κατηγορία:Ποδοσφαιριστές Εθνικής Κροατίας Κ21
Κατηγορία:Ποδοσφαιριστές Εθνικής Κροατίας
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Ξένοι ποδοσφαιριστές στην Ιταλία
Κατηγορία:Ξένοι ποδοσφαιριστές στην Ισπανία
Κατηγορία:Κροάτες ποδοσφαιριστές στο εξωτερικό